Karina Lorentzen Dehnhardt (SF), 2010-05-04:
Tak for debatten.
Det er jo vældig opløftende, at vi har en regering, som langsomt er ved at blive klogere, en regering, som anerkender, at der faktisk skal nogle resocialiserende og forebyggende tiltag til, hvis vi vil have færre bandemedlemmer i fremtiden.
Man kan blive helt forvirret over, hvorvidt det er en ordfører fra SF, der står heroppe, eller hvorvidt det er den konservative ordfører, fordi vedkommende nærmest lyder som SF.
Det er dejligt.
Jeg er meget taknemlig for, at man i regeringen har anerkendt, at der er behov for exitstrategier.
Det har vi sagt i lang tid i SF, faktisk stillede jeg det første spørgsmål om det her allerede i juni 2009 og fik det svar, at på det tidspunkt havde man overhovedet ikke sådan nogle strategier inden for kriminalforsorgen.
En måneds tid senere er der så nogle politifolk fra Østjylland, som går ud og siger: Vi vil rigtig gerne lave sådan et projekt, for vi synes, at det er nødvendigt, det mangler.
Så stiller jeg et nyt spørgsmål, og det får jeg så svar på den 16. november, altså godt og vel en måned før ministeren nedsætter sit udvalg, og hvor jeg igen får at vide, at man i Østjyllands Politi har overvejet mulighederne, men det er kun foreløbige betragtninger, og der er absolut ikke noget på vej.
Men det kan jeg så regne ud at der har været en måneds tid senere, og så må jeg tage det og sige, at det trods alt har hjulpet noget, at jeg et par gange har stillet spørgsmål til ministrene om det her.
Vi har gentagne gange påpeget, hvor vigtigt det her er, og nu ser det ud til at blive til virkelighed.
Det er vi rigtig glade for i SF.
Vi synes faktisk, at der er god grund til at gøre en indsats på det her område, fordi det jo ikke er lang tid siden, vi fik en ny banderapport, som fortalte os, at der desværre er blevet flere bandemedlemmer igen, der er blevet flere klubber, som man overvåger, og vi ved også, at banderne desværre flytter ud.
De spreder sig geografisk, vi ser dem i Kolding, Vejle, Fredericia, Esbjerg, Herning og måske også i andre byer, så der er bestemt behov for at gøre noget på det her område.
Der er beretninger fra fagfolk.
Der er flere fra Kriminalforsorgen, som har været ude at sige: Opgaven med exitstrategier og afhopperfængsler er ikke en opgave, vi kan løse alene, vi er nødt til at have hjælp fra politi og kommuner.
Jeg deltog i Justitsministeriets bandekonference for et par måneder siden, og der var også meldinger fra nogle af de fagfolk, som arbejder ude i friheden, og som sagde, at behovet er der.
De kender faktisk unge AK81’ere, som gerne vil ud af banderne.
Derfor er det også en smule ærgerligt, at det først kommer nu.
Man kunne sige: Bare regeringen dog havde taget højde for det her med bandepakken, da vi påpegede det.
Hvis man, som fru Karen Hækkerup ganske rigtigt siger, går tilbage og læser, hvad der er sagt ved førstebehandlingerne, vil man læse, at vi rent faktisk påpegede, at det skulle være en helhedsstrategi, at det også var nødvendigt at iværksætte noget på den bløde side.
Det er lidt ærgerligt, at vi er et års tid bagud med den her indsats, men nu kommer den forhåbentlig snart.
Der er også det problem i forhold til afhopperne, at de nu sidder på værre vilkår end almindelige indsatte, fordi de bliver placeret i arrester.
Og det er ikke særlig fornuftigt, når det ligesom er belønningen for at have hjulpet politiet, for at have samarbejdet med politiet, at man så bliver placeret på de vilkår.
Det kan man godt forestille sig bliver af betydning for folks lyst til at hjælpe politiet i fremtiden.
Vi ved, at to tredjedele af de allerallerværste episoder med bandekriminalitet lige præcis ikke er opklaret, og at politiet er meget afhængigt af, at folk i de miljøer fortæller noget.
Og det gør de ikke, så længe de i hvert fald ikke kan vide sig sikre på, at der bliver taget hånd om dem efterfølgende.
Det er en problemstilling, som man kunne have løst for lang tid siden.
Det er faktisk muligt i Østjylland at lave små afdelinger med ned til seks personer.
Det har vi også foreslået i SF, vi har faktisk fremlagt rigtig mange løsninger på de problemer.
Der har været fagfolk ude at sige, at der er behov for, at man måske skal have en bolig eller et arbejde et andet sted.
Nogle har hævdet, at det kunne være på sin plads med en ny identitet.
Vi siger bare, at det er vigtigt, at man får set på at kunne tilbyde en samlet pakke, når behovet opstår.
Så er jeg rigtig, rigtig bekymret for den rekruttering, som finder sted inden for Kriminalforsorgen.
Det ikke mere end en uge til halvanden siden, at vi havde fængselspersonale, som råbte vagt i gevær, og som sagde, at rekrutteringen sker inden for murene.
Og vi har også fået bekræftet fra ministeren, at man anvender et fortyndingsprincip.
Dem, som ikke sidder i bandeafdelingerne, bliver spredt ud på andre afdelinger, og her har de altså adgang til at rekruttere blandt det bedste kriminelle materiale i Danmark.
Dermed risikerer vi, at vi får flere bandemedlemmer frem for færre.
Det er en rigtig, rigtig ærgerlig udvikling.
Så blev der nævnt noget om finansiering.
Jeg vil bare sige, at SF's forslag er fuldt finansieret ligesom de andre forslag, vi er kommet med.
Vi vil gerne have flere ansatte i Kriminalforsorgen.
Vi anerkender, at man står med tungere indsatte, og det kræver faktisk flere ansatte.
Regeringens svar på at have givet 400 ekstra betjente til politiet og en masse ekstra ressourcer til domstolene har været at nedlægge 100 stillinger i Kriminalforsorgen.
Vi mener, at man tværtimod er nødt til at gå den anden vej, så vi vil gerne have 150 flere ansatte, vi vil gerne have afhopperafdelinger og exitstrategier og puljer til at komme i gang med at lave forsøg med strategier til bandemedlemmer for.
Og det er fuldt finansieret i vores finanslovforslag, så det kan jeg berolige derude om at der er styr på.
Vi er skam ganske økonomisk ansvarlige, det behøver man ikke at være bange for.
Overordnet vil jeg sige, at jeg går herfra som et glad og lettet menneske, fordi jeg trods alt oplever, at vi har fået en regering, som er vendt på den her dagsorden.
Vi har fået en ny justitsminister, som mener, at de fremtidige gevinster ligger i forebyggelse og resocialisering.
Og jeg synes, det bliver interessant at følge, hvad der kommer af initiativer fra den kant i fremtiden.